ఐపీఎల్: కోల్‌కతా కెప్టెన్‌గా దినేశ్ కార్తీక్
TNN| Mar 4, 2018, 11.11 AM IST
వచ్చే నెల నుంచి ప్రారంభంకానున్న ఇండియన్ ప్రీమియర్ లీగ్ (ఐపీఎల్) సీజన్‌లో కోల్‌కతా నైట్‌రైడర్స్ (కేకేఆర్)కు వికెట్‌కీపర్-బ్యాట్స్‌మన్ దినేశ్ కార్తీక్ కెప్టెన్‌గా వ్యవహరించనున్నాడు. ఈ మేరకు జట్టు యాజమాన్యం శనివారం ప్రకటించింది. కేకేఆర్‌లో కీలక ఆటగాడైన రాబిన్ ఉతప్పను వైస్-కెప్టెన్‌గా నియమించారు. ఈ ఏడాది జనవరిలో జరిగిన ఐపీఎల్ వేలంలో కార్తీక్‌ను కేకేఆర్ రూ.7.4 కోట్లకు కొనుగోలు చేసింది.
ఇప్పటి వరకు ఐపీఎల్‌లో ఐదు విభిన్న జట్లకు ఆడిన అనుభవం కార్తీక్ సొంతం. రాయల్ ఛాలెంజర్స్ బెంగళూరు, ముంబై ఇండియన్స్, కింగ్స్ ఎలెవన్ పంజాబ్, ఢిల్లీ డేర్‌డెవిల్స్, గుజరాత్ లయన్స్ జట్ల తరఫున గతంలో కార్తీక్ ఆడాడు. మొత్తం 10 సీజన్లలో 152 మ్యాచ్‌లు ఆడిన కార్తీక్.. 24.81 సగటుతో 2903 పరుగులు చేశాడు. వీటిలో 14 అర్ధ సెంచరీలున్నాయి. అలాగే కీపర్‌గా 88 క్యాచ్‌లు అందుకున్నాడు. 26 స్టంపింగ్‌లు చేశాడు.
వాస్తవానికి కోల్‌కతాకు రెండు సీజన్లలో (2012, 2014) టైటిల్ ట్రోఫీని అందించిన గౌతమ్ గంభీర్‌ను ఈసారి వేలంలో యాజమాన్యం సొంతం చేసుకోలేకపోయింది. దీంతో కేకేఆర్ కెప్టెన్ సీటు ఖాళీ అయిపోయింది. దీంతో సారథి కోసం అన్వేషణ మొదలుపెట్టింది. దేశీ క్రికెట్‌లో తమిళనాడుకు నాయకత్వం వహించిన దినేశ్ కార్తీక్ అయితే బాగుంటుందని భావించి ఖరారు చేసింది. కార్తీక్ సారథ్యంలోని తమిళనాడు జట్టు 2009-10 సీజన్ విజయ్ హజారే ట్రోఫీని గెలుచుకుంది. అలాగే కిందటేడాది దులీప్ ట్రోఫీలో కార్తీక్ కెప్టెన్‌గా ఇండియా రెడ్ జట్టు టైటిల్‌ను ఎగేరుసుకుపోయింది.
ఇదిలా ఉంటే, ఐపీఎల్ 2018లో కోల్‌కతా నైట్ రైడర్స్ తమ తొలి మ్యాచ్‌ను రాయల్ ఛాలెంజర్స్ బెంగళూరుతో ఆడనుంది. ఏప్రిల్ 8న కోల్‌కతాలోని ఈడెన్ గార్డెన్స్ స్టేడియంలో ఈ మ్యాచ్ జరుగుతుంది.